飲通幽園
作者：趙汝鐩
朝代：宋

paragraphs: 典却身上鷫鸘裘，買酒領客尋清遊。
欲洗胸襟塵萬斛，快上青雲展秋眸。
晴沙翳天風動地，挈壺卷席移通幽。
一沼鏡浄清可掬，千竿玉立塵不留。
拒霜兩岸花爛熳，紅蓼錯雜爭開秋。
人生適意未易得，癡兒了事何時休。
陶寫豈必在絲竹，山有鳴禽水游鯈。
酒酣題蕉競新句，景物辟易困雕搜。
一梳凉月插空碧，樓頭暮角催歸騶。
雙桂餘葩尚堪摘，便道肯訪勿翦不。